정조 7년
癸卯十月十九日辰時。上御誠正閣。大臣備局堂上引見入侍時。領議政鄭存謙。右議政李福源。左參贊金華鎭。行司直鄭尙淳。禮曹判書徐有隣。行司直鄭好仁。行司直徐浩修。工曹判書鄭民始。戶曹判書鄭一祥。刑曹判書嚴璹。兵曹判書李𡊠。右參贊李在簡。判尹金履素。左尹李柱國。刑曹參判李亨逵。行副司直李敬懋。行副司直徐有大。吏曹參判趙時俊。行左承旨徐有防。行副司直鄭志儉。行副司直朴祐源。行大司成沈豐之。大司諫南玄老。獻納申致權。持平李百亨。副校理林濟遠。修撰李太亨。左副承旨李在學。假注書李翼晉。事變假注書崔雲翰。記注官金健修。記事官尹行任。以次進伏訖。存謙等曰。連日酬應之餘。聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。上曰。昨日果問於前東伯。而所答。何如。存謙曰。前東伯言。關東民事之遑急。間不容髮。勢將趁歲前開賑。而本道留庫穀中。江陵稍有餘儲。平海三陟等邑。枵然一空。全無留穀云矣。上曰。舊伯何爲而若是擅分云耶。存謙曰。目下民情甚急。不得已爲之。而所分之數。不甚夥多云。似是文人之疎於政務而然矣。上曰。諸卿中有親見蔡弘履者乎。有隣曰。昨日小臣。書問于弘履。則以爲九郡中留穀。合爲二萬石。皆是宜土之穀。故明春種子。專靠於此。似不可遷動云矣。上曰。前東伯。必有聞知者。九郡事情及嶺西穀之移轉嶺東之當否。詳奏。可也。亨逵曰。關東民事。聞甚渴悶矣。江陵穀簿。近二萬包。其中嶺西穀。則耳牟過半。而嶺路甚險。雖難運輸。今當如此歉荒。何暇恤此乎。存謙曰。聞東民以採食葛根。爲延命之資。若十日給一升米。則可以得活。而天寒地凍。不得採葛。則無以聊生云。杆城則人吏盡爲流散。只有二人云。只此數事。可想其渴急之狀矣。至於船隻。東船制樣。本自淺小。一隻只載八九十石。嶺穀萬包。雖無盡輸之勢。而收合漁採及商賈等船。可以隨力輸來云矣。上曰。以此以彼。督運之行。必將於歲前爲之乎。存謙曰。昨以嶺南穀督運事。旣承下敎矣。聞嶺東民情。極其遑汲。嶺穀移送命下之後。望哺尤切。計日以待。且正月風勢。未必有勝於冬月云。歲前督運。且不容小緩。上曰。右相之意。何如。福源曰。荒政莫先於預。嶺東民情。十分渴急。日夜所望。惟在南船。且聞初春風候。未必勝於冬間。趁歲前督運。恐不可已矣。上曰。有司堂上之意。何如。華鎭曰。海路風勢。至月勝於正月。九郡民情。如是遑急。則趁冬前運穀。恐似不妨矣。有隣曰。臣於昨日。以臘月裝載。開春發船之意仰達矣。昨見東伯書。則至月行船。勝於正月。且九郡民情。轉益遑急。而留庫穀物。則以宜土之故。留作種子云。嶺穀船運。趁卽擧行。恐合事宜矣。浩修曰。嶺東九郡民情。見方日夜待哺云。事勢誠甚遑汲。且船運海路。壤地相接。不至太遠。而至月行船之便。不下於正月云。卽令擧行。恐合事宜矣。時俊曰。東海則冬月行船。反勝於初春云。而九郡民情。方在遑急中。若趁時運穀。則亦可謂鎭安衆心之道矣。上曰。諸備堂之意。何如。尙淳曰。海路遠近。雖未詳知。而槪聞東民遑急之狀。不可遲滯。且至臘月行船。猶勝於歲後云。使之卽速船運。似好矣。好仁曰。水路遠近。雖未能詳知。而今年節序甚晩。歲後如未及解凍。則氷凘蔽塞。恐難行船。且東民仰哺。時日爲急。使之至月內。趁此未沍。斯速運致。恐合事宜矣。民始曰。似聞東海之至月行船。反或勝於初春。而嶺東民情。旣甚遑急。有不可遲待風和。則及此時。使之船運。似好矣。一祥曰。嶺東之民。望哺方切。船粟往來。冬勝於春云。歲前督運。恐不可已矣。璹曰。九郡生靈。日夜顒望在此。方當救焚拯溺之時。恐不可以嶺民若干之弊。有所拘礙。況聞冬月行船。比歲初反勝云。卽速行船。似便好矣。𡊠曰。嶺東民情。若是其遑急。駕海之道。至月猶勝於歲後云。趁今督運。似好矣。履素曰。九郡民情。旣甚遑急。而道內雖有若干留儲。開春宜土種子。亦不可不念。嶺穀之趁今督運。恐合事宜矣。柱國曰。嶺東民事。如是遑急。至月駕海。勝於十月與正月。歲前督運。恐合事宜矣。敬懋曰。嶺東民情遑汲。不可遲待風和。則駕海便否。似無冬前春初之別。及今督運。似好矣。有大曰。嶺東民情。如彼遑急。運穀一節。不容少緩。且冬月行船。與春初別無異同。趁速裝發。似好矣。有防曰。九郡民情。望哺方切。移粟恤飢。在所當急。而至月行船。不下於春初云。趁今裝載。似得宜矣。志儉曰。嶺東賙賑。一時爲急。海路風候。冬月反勝云。及今船運。似得宜矣。祐源曰。水路事有不可預度。而至月行船。猶勝於春初。且聞關東民情遑急。賙賑之節。不容少緩。趁冬節督運。似好矣。豐之曰。東民形勢。一日爲急。且聞冬節行船。勝於春初云。趁歲前督運。似好矣。上曰。九郡生靈。賴以延活。在此運穀一事。移轉之擧。豈或遲待明春。而嶺民之困苦。誠有悶惻。且聞浦項穀所在各邑。俱是本道尤甚邑云云。以是趑趄。不卽決處矣。今因前東伯言。益知東郡民情之十分遑急。僉議皆以至月駕海。猶勝於正二月爲言。然則必須及時督運。可趁歲前。依昨日筵敎。副司果金載人。慶尙道督運御史差下。使之不多日內辭朝。可也。存謙曰。嶺南浦項倉穀一萬石。劃送關東。濟民倉穀二萬五千石。劃送湖西。已有成命。發關知委。而嶺東移劃穀。趁歲前督令裝載以送。湖西移劃穀。待本道船隻之來。卽令輸送。而督運裝發。捧留整待。不可無主管之人。慶尙道時任都事改差。副司果金載人。令該曹口傳擬入。待下批。使之不多日內辭朝。何如。上曰。依爲之。竝出擧條在學曰。金載人來待矣。上命入侍。雲翰承命出傳。載人進前。上曰。聞以都事兼督運云。玆事曾所經歷者。果無爲弊之慮乎。載人曰。雖名以御史。減其從人。留於營下。則似無爲弊之端矣。上曰。鄭昌順。曾以都事。兼御史北評事之例。亦可傍照云矣。有防曰。北評事入兵營。則爲評事出營門。則爲御史矣。上曰。載人曾經評事乎。載人曰。臣則以爲北評事。事面亦不免苟且矣。上曰。以都事兼御史。則事面。何如。諸堂奏之。有隣曰。事面雖似苟艱。若以御史。久留營下。則爲弊之端。不可勝言矣。璹曰。小臣曾爲査陳御史。久留湖西營下。而不使各邑輪供矣。時俊曰。名以御史。留於營下。而不爲輪供。則是乃寄食於道臣也。事體極爲苟且矣。上曰。何時下去乎。載人曰。旣以歲前發船爲定。則督運一時爲急。風勢雖不可測。深冬勝於初春矣。勢將於明日辭朝。自備局先爲知委於東伯。完固船隻。預令收集。然後可無慮矣。上曰。穀物猶屬第二件。今春西船事。尙今思之。有不忍言。所以趑趄者。爲此故也。旣聞冬月差勝之言。則不可遲待歲後。而若或有人命之致傷。是豈擇送御史之本意乎。明年再運。當於風和後爲之。此則似無慮矣。存謙曰。自上旣恤東民之饑。復軫南人之苦。懇惻之旨。藹於辭表。凡在含生。孰不欽仰。載人曰。此係人命關頭。故凡在董飭之方。靡不用極矣。存謙曰。嶺東民勢。極其遑汲。船粟往哺。不待開春。歲前裝發。寔出於拯救之至意。而以嶺民之方冬涉海。猶恐一民之或傷。聖念憧憧。其在對揚奉行之道。宜思十全之策。蓋此汎舟之役。雖沿遡海邊。而若其利涉與否。不但在於船之完不完。專在於候風之善不善。浦戶漁採之類。生長水邊。故其中善於候風者。能預知風勢之作息。若另擇善候風者。而領船以去。則萬無一失。但聞沙格。爲厭避之役。故百計圖免。以庸工苟充。每致臨時狼狽。另飭沿海各邑。使之別擇善手。以杜圖避之弊。則可期其穩泊。督運之急先務。無過於此。以此申飭於該道道臣及督運都事。何如。上曰。依爲之。出擧條上曰。軍官以何人率去乎。載人曰。以前縣監李汝翼爲定矣。上曰。道里。何如云耶。載人曰。自京距浦項。徑道則九百餘里。轉從營下則爲千餘里。而本倉原留穀。似未精實。新捧穀。値此災年。尤似不精。是可慮也。上命載人先退。上曰。有司堂上。自今日日會本司。抄出事例。各成一冊。而句管堂上。亦取各道條目中凡係民事者。勿論穀簿年分。代捧區劃等節。竝以草本。詳細條列書進。可也。存謙曰。穀簿事。今有言端。故敢達矣。各道穀簿。本自胡亂。實難領略。使有司堂上。從新條列。勿使如前煩亂。務令披籍暸然好矣。上曰。次對輒致紛擾。反不如有司堂上從容入侍之時。諸堂各各抄出條件後。明日來待。而大臣則明日。亦當以試牌入闕。同爲入侍。可也。存謙曰。臣之昨日所奏出擧條。有改付標者。惶恐敢達矣。曾聞前北伯。爲營賑資。送船貿穀矣。頃日報備局辭緣。有兩西各邑。禁其貿穀。請備局發關。申飭。俾勿防其貿穀。故臣果有昨日所奏矣。更見其報備局辭緣。則以爲南關之民。持魚藿貿穀於兩西。而兩西各邑。禁其貿穀云云。而自營門送船貿穀等語。不入報狀中。臣之以傳聞之語。誤認以報狀中語。至出擧條。臣精神之昏錯。類如是矣。不勝惶恐。啓下擧條。將改付標以入。故仰達矣。上曰。何所妨之有哉。勿爲改付標。可也。存謙曰。卽見平安監司李性源報備局辭緣。以爲昌城。以防禦之營。處在要衝。控制七大路。而城堞軍器。傾頹朽鈍。其在固圉之方。不可不汲汲修改。而無辦備經紀之道。當峨山城餉穀之別備設置。本爲守城所用。卽今餉米都數。合爲七千三百石零。一年耗條。合爲七百三十石零。就其中應下外所餘三百四十餘石。爲先劃給本府。以爲定築之地。每年軍器修補。邑城修築之物力措置。然後亦可爲隨毁隨補之資。耗條中折米。限百石逐年許劃事。因該邑所報。枚擧牒報矣。邊上重地。陰雨之備。不容抛置。今此所請之折米。本是營府之添付取贏者。戎備修改時。報司用下。旣有已例。竝依所請許施。何如。上曰。依爲之。出擧條民始曰。本廳馬兵都試。當於今月內設行。而畿甸民勢。値此荐歉之時。齎糧往來。其弊不些。宜有軫恤之道。今年都試。姑爲停止。而當年內有故不設行。則毋得追後設行。旣是節目。今番各其邑初抄。旣已設行。則被抄人之勿施。殊涉可矜。此則姑爲捧留成冊。待明秋。與當年被抄者。一體許赴都試。何如。上曰。依爲之。出擧條民始曰。各營門軍收米。只有代捧之命。別無停退之敎。而各邑守宰。不能區別代捧停退之有異。了無徵納之意。代捧旣是拔例恤民之德意。則必欲混同於停退之科者。是豈成說乎。雖以本廳軍餉言之。今年收米。全數未捧。則營門所需。實無辦出之道。誠爲可悶矣。上曰。向日畿伯擧條中。略有差誤處。而小民旣聞朝家停退之命。則何可更徵乎。民始曰。當初蠲減綸音及所下傳敎。原無收米停退之命。此則小臣詳細考見矣。上曰。前畿伯詳奏委折。可也。亨逵曰。昨年軍米。特許以錢代捧者。蓋爲益下之政。故代捧者。不爲停退。而俄者守禦使所奏。則守令不知代捧與停退之有異。竝以停退樣。報于監營。故監司今方以是爲悶云矣。有隣曰。竹山偏被災傷。故伊時傳敎。有軍米停退之命。湖西諸邑。亦有布米竝停之敎矣。上曰。想必因此致然。而以此以彼。都是監司之失着矣。守令雖是誤認。旣已知委民間。而又有徵捧之令。則民情豈不駭惑乎。民始曰。本廳支放。本自不敷。而今年則畿甸之竹山。湖西之諸邑所捧收米。向因蠲恤之德意。多有停退者。支放不足之數。他無推移之道。本廳管餉錢之未及作米者。略有捧置。先以此依停退數。推移充補。待明秋收米之收捧上納。以爲還報之地。何如。上曰。依爲之。出擧條敬懋曰。本營上番軍。甲辰七月以後。當徵京畿軍。而區別尤甚邑團抄一司之制。則自至挽延多邑之擧。以之次番換立。而只除尤甚邑高陽軍十三名。何如。上曰。依爲之。出擧條有大曰。本廳壯哨軍上番事。實多掣礙之端。以標下軍立番。雖似無妨。料布凡節。萬無自新營辦出之路。本廳軍立番事一節。似不得爲之矣。上曰。都監軍不成貌樣。升戶軍亦不如古。廣智集春東西營等處立番。豈可專責於都監乎。都監軍偏苦。摠戎軍最閑。明春停番後事。摠廳勢將擔當矣。旣以宿衛單弱爲言。則卿何可稱托乎。退思好策。可也。履素曰。抄戶凡節。當依今春例擧行之意。頃已稟定。而春間發賣時。各軍門無料軍兵及待年軍之最貧殘者。泮民之窮獨無依者。因傳敎。令將臣及大司成。親執査櫛修成冊。移送臣府。故竝爲許抄。而扈輦隊之貧窮者。亦爲筵稟抄入矣。依各軍門成均館例。亦令兵曹。各別査整。移送成冊。以爲相準精抄之地。何如。上曰。依爲之。昨年則有當入而不入。當漏而不漏者云。今年則使兵判泮長及各營門大將。親執査抄。俾無如前之弊。可也。履素曰。抄戶之時。洞任不可不擇。故各該部官許。必以有根着勤幹之人另擇之意。已爲面飭。而不無圖囑謀免之弊。雖諸上司各軍門。毋得分付頉免之意。申飭。何如。上曰。依爲之。竝出擧條上曰。禮判進前。有隣進伏。上曰。昨有太常提調入侍之命。而事面如何。姑爲停止矣。祭物釐正事。旣有先朝下敎。而至於靑魚之屬。嶺南進之。關北又進之。以先入者。用於薦新。追後封進者。便歸無用。揆以事面。極涉屑越。至於天鵞一款。亦曾有代用之敎。而較諸祀典。煞有輕重。此等處若加釐正。則豈不爲仰體昔年之一道耶。諸卿之意。何如。存謙等曰。聖敎果然至當矣。上曰。各道薦新物種名色。竝爲抄出。一通書進。可也。上曰。江留狀啓。卿見之乎。福源曰。爲守臣者。無怪其然。而畿民非此。則無所仰哺。不得不取用矣。上曰。自明年爲始。更思生穀之道。以充其虛。然後可以成樣矣。福源曰。不但江華爲然。南漢亦然矣。民始曰。南漢以保障重地。軍需城餉。無復可恃。戊戌年戶曹貸去一萬石。猝無還報之勢云。本廳事誠可悶矣。上曰。今番御史事目中。誰作最善乎。存謙曰。諸作皆好。而工判所作尤善。向日咨文亦善作。來頭如有咨文之難作者。當付之工判矣。上曰。有司及句管堂上先退。志儉有防曰。明日卽內閣奉審日次也。依例擧行乎。上曰。後日次爲之。可也。志儉等曰。直提學旣已出仕。則檢校事當減下。而直閣有闕。檢校姑勿減下。何如。上曰。依此爲之。可也。上曰。稱在外儒生。盡爲居齋乎。豐之曰。李羲淵。尹衍相原在外。故未及上來云矣。上曰。居齋生以停擧。例勿許赴科。而至於陞學。亦不得許赴。可也。豐之曰。齋任輩勿許遞易。旣有下敎。而其中多有不實之人。故至於莫重殿講。亦有稱頉之弊。勢將區別改差矣。上曰。區別改差。而其中已行公人。姑置。可也。上曰。前東伯亦會籌司。同參抄謄之役。可也。上曰。臺臣進前。玄老百亨致權濟遠太亨等曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。玄老等曰。請黑山島圍籬安置罪人龜柱。設鞫嚴問。快正王法。上曰。不允。玄老等曰。請物故罪人德相。亟施孥籍之典。上曰。不允。玄老百亨致權等曰。請彦衡養遂獻遂。竝令王府。設鞫嚴問。上曰。不允。玄老等曰。請還寢會遂絶島定配之命。仍令王府。設鞫得情。上曰。不允。玄老等曰。請還寢李觀源定配之命。更令王府。設鞫得情。上曰。不允。玄老等曰。請遲晩後物故罪人啓能。亟施孥籍之典。上曰。不允。玄老等曰。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。玄老等曰。請楸子島荐棘罪人最中。更令王府。拿致設鞫。期於得情。快正王法。上曰。不允。玄老等曰。請亟寢煥億島配之命。仍令王府。加刑得情。快施王章。上曰。不允。玄老等曰。請湖西營獄散配諸罪人等放送出陸減等之命。一竝還寢。仍令王府。設鞫嚴問。快施當律。上曰。不允。玄老等曰。請島配罪人貞采。亟令王府。更爲設鞫。快正王法。上曰。不允。百亨曰。請大靜縣爲奴罪人金壽賢。依律處斷。上曰。不允。百亨曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。百亨曰。請大靜縣定配罪人聖中。亟令王府。設鞫嚴問。期於得情。快正王法。上曰不允。百亨曰。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。百亨曰。請康津縣量移罪人趙嵎。亟寢酌處之命。仍令王府。設鞫得情。快正王法。上曰。亟停勿煩。百亨曰。請薪智島荐棘罪人瑩中。設鞫嚴問。快施當律。上曰。不允。百亨曰。請楸子島安置罪人李普行。亟令王府。拿鞫嚴問。上曰。不允。百亨曰。請物故罪人國榮。亟施孥籍之典。上曰。不允。百亨曰。請李義翊。更令王府。設鞫嚴問。期於得情。上曰。不允。百亨曰。請金養淳。亟令王府。更爲設鞫。期於得情。上曰。亟停勿煩。百亨曰。請李義直。亟令王府。設鞫得情。快正典刑。上曰。不允。百亨曰。請黑山島定配罪人任觀周。亟令王府。設鞫嚴問。期於得情。上曰。不允。百亨曰。請捕廳罪人煥九。亟令王府。嚴加鞫問。快正典刑。上曰。不允。百亨曰。請行副司直申尙權。亟施屛裔之典。上曰。不允。措辭竝見上百亨曰。臣有區區所懷。敢此仰達矣。歲凶民飢。有國之所不免。而昨歲告歉之餘。荐値大無之災。若不別般講究以實心實政做去。億萬濱死之命。將何以救出乎。臣伏見今番所製下湖南綸音。則懇惻之誠。溢於辭表。蠲減之惠。靡不用極。眞所謂奠溝壑於階庭之間。置生靈於袵席之上者也。臣不勝欽仰感歎。而就其中苟利於民。飢膚何惜此句語。卽我先大王嘗有敎於殿下。而殿下亦嘗服膺銘心。至今不忘。而布告民庶者也。嗚呼。君上之於下民。雖尋常愛恤之言。其在聽聞。尙可以飢者若得飽。寒者若挾纊。何況擬議於玉體之重。至示以無惜之意。則古昔聖王恫若在己。保如赤子。猶不足以形容此萬一也。想彼蔀屋之中。孰不淪肌浹骨。感泣無地。而爲今日方伯守令者。凡諸賙救賑濟之策。苟或一念一事。莫體我殿下所受之至意。則非但有負於人臣之道。抑亦神明厭之矣。先聖所訓不幾乎一言興邦者。正在於是矣。臣謂殿下。以先大王之心爲心。以先大王之政爲政。勿以荒歲爲限。而恒存何惜之心。勿以小惠自足。而益懋利民之政。宜矣。上曰。所奏切實。當留意矣。百亨曰。士子。國家之元氣也。以儒風之淳淆。卜世道之汚隆。自古已然。而近來此風不古。名以士子者。多不循道。不知廉恥之爲何物。法禁之爲可畏。而居常謹飭者。蔑蔑無聞。當事冒犯者。滔滔皆是。此乃有識之所當深憂竊歎者也。方今聖明在上。右文爲治。菁莪之美。棫樸之盛。雖不可遽期於一朝。而培養人材。振作士風。亦未始不在於今日也。然培養振作之責。專在於國子之長。而近來大司成之遷易頗數。殆乎坐席未煖。如此而尙何望訓迪誘掖。丕變士習乎。臣謂自今。以後。大司成之任。毋得數易。委任責成。俾有設官立敎之本意。宜矣。上曰。依爲之。百亨曰。目今悠悠萬事。元子宮保養是耳。易曰蒙以養正。書曰罔不在厥初生。及其知覺未生。嗜欲不分之時。早自導誘。耳之所聞。無非正言。目之所覩。無非正事。前後左右之人。衣服飮食之類。壹是皆以爲本。則自然習與知長。化與心成。不煩敎誨。而自入於至正之道矣。豈不休哉。今我元子。誕彌之月初回。岐嶷之儀已見。此政保養之。莫不以正之時也。臣向伏見傳敎下者。殿下以元子宮事。有惜福之敎。已不勝攢祝欽仰。而又伏聞前月初度之辰。服飾之品。嬉戱之具。一從儉約。少無華美。猗歟大哉。我國家億萬年無疆之休。實肇於此。雖思陳勉。蔑以加矣。但宮中居養。異於閭巷。且古人之言曰。由儉入奢易。安知無一日二日。一事二事。或至於漸不如初耶。臣謂殿下。每以惜福二字。爲保養之第一件事。而及其宮官開設之時。師傅及宮僚之選。另加審愼。惟其人是置宜矣。上曰。所奏亦甚切實。當留意矣。玄老致權等曰。請大靜縣爲奴罪人金壽賢。更令王府。設鞫嚴問。依律處斷。上曰。不允。玄老等曰。請爲奴罪人河翼龍金重得。亟命王府。設鞫得情。快正王法。上曰。不允。玄老等曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。亟停勿煩。玄老等曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。玄老等曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。玄老等曰。請恒善支屬。亟命散配。時謙兄弟。竝投絶島。以嚴隄防。上曰。不允。玄老等曰。請荐棘罪人瑩中。亟令王府。設鞫嚴問。快施當律。上曰。不允。玄老等曰。請巨濟府絶島安置罪人朴宗集。亟令王府。拿鞫得情。施以當律。上曰。不允。玄老等曰。請減死定配罪人德秀。亟令王府。更加嚴鞫。快定王法。上曰。不允。玄老等曰。請逆賊尙魯。亟施孥籍之典。上曰。不允。玄老等曰。請物故罪人國榮。亟施孥籍之典。上曰。不允。玄老等曰。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。玄老等曰。請島配罪人崔光泰金天欽。亟令設鞫得情。快正典刑。上曰。不允。玄老等曰。請甲山府島配罪人洪樂彬。亟令王府。設鞫嚴問。施以當律。上曰。不允。玄老等曰。請義翊更令王府。設鞫嚴問。期於得情。快正王法。上曰。不允。玄老等曰。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。措辭竝見上上命退。諸臣以次退出。